Чаму плакалі кніжкі?  
*Таццяна Мушынская*

Цішыня ўсталёўваецца ў Рыгоркавым пакоі толькі ўвечары, калі хлопчык кладзецца спаць. Нарэшце Рыгорка засынае. I цяпер усе цацкі могуць адпачыць.

Калі месячны прамень зазірнуў у пакой, ён убачыў, што не спяць кніжкі, раскіданыя абы-як на падлозе, канапе, стале. Былі тут і «Чырвоная Шапачка», і «Папялушка», і «Прыгоды Бураціны», а яшчэ «Кот у ботах», «Доктар Айбаліт», «Дзядзька Сцёпа». I шмат іншых прыгожых кніжак з вялікімі каляровымі малюнкамі. Але амаль ва ўсіх былі адарваныя вокладкі, многія старонкі згубіліся, дзе-нідзе аркушы[[1]](#footnote-1) паперы бязладна пакрэмзаны[[2]](#footnote-2) алоўкамі. Кніжкі выглядалі вельмі сумнымі.

— Памятаеце, — горка заплакала «Чырвоная Шапачка», — учора тата чытаў Рыгорку верш пра хлопчыка, які свае кніжкі не любіў і не бярог? Таму кніжкі і збеглі ад яго ў бібліятэку. Можа, і нам збегчы? Так болей немагчыма!

— У якую бібліятэку ты пабяжыш? — засумняваўся часопіс «Вясёлка». — У таго хлопчыка школьныя падручнікі збеглі. А мы — кніжкі для зусім маленькіх дзяцей!

— Дык хіба дзіцячых бібліятэк няма? — уступіў у размову «Доктар Айбаліт». — Там і жыць будзем.

— Не спяшайцеся! — спыніла сяброў «Дзюймовачка». — На жаль, многія дзеці паводзяць сябе так, як наш Рыгорка. А ўвогуле ён хлопчык добры. Толькі яшчэ маленькі... Гуляе з кніжкамі, як з цацкамі.

— Добра табе так казаць! — перапыніў «Дзюймовачку» пакрыўджаны «Кот у ботах», — ты яшчэ амаль не чытаная і таму цалюткая!

— Пачакай! — працягвала «Дзюймовачка». — Трэба папрасіць Рыгоркавых маму альбо тату, каб яны разам з хлопчыкам заняліся рамонтам кніжак.

Так і зрабілі. На наступны дзень Рыгорка разам з татам селі рамантаваць кніжкі. Адшукалі згубленыя старонкі, загорнутыя вуглы адпрасавалі, вокладкі ніткамі прышылі. Старонкі склеілі празрыстай паперай — каб літары не схаваліся.

— Рыгорка, калі цябе за руку таргануць на вуліцы, табе баліць? — пытаецца бацька.

— Вядома ж!

— Гэтак і кніжцы баліць, калі ты ў яе старонку адарвеш. Кніжкі — жывыя, гэта ж твае лепшыя сябры. А хіба сяброў можна крыўдзіць?

Прайшоў час. Рыгорка пасталеў[[3]](#footnote-3), падрос. I сапраўды, кніжкі зрабіліся яго найлепшымі сябрамі. Толькі ён раніцою расплюшчвае вочкі, як адразу бяжыць да кніжнай палічкі, дзе казкі ляжаць. Не паспее бацька адчыніць дзверы, калі ўвечары з працы вяртаецца, як Рыгорка адразу:

— Тата, пачытай! — і нясе столькі кніжак, колькі ў рукі ўзяць можа.

1. *А́ркуш* — кавалак паперы. [↑](#footnote-ref-1)
2. *Пакрэ́мзаць (алоўкам)* — неахайна за-крэсліць што-небудзь. [↑](#footnote-ref-2)
3. *Пастале́ць* — стаць дарослым, памужнець. [↑](#footnote-ref-3)